Anne Noortekeskus

Anne Noortekeskus (varasem Tartu Noorte Tehnikamaja) on Tartus Annelinnas tegutsev noorsootööasutus. Tegemist on Tartu linnavalitsuse kultuuriosakonna allasutusega pärast reformimisi 2001. aastal linnavalitsuse survel.

Keskuse ajalugu ulatub 1985. aasta sügisesse, kui aadressil Tiigi 61 asutati Tartu Noorte Tehnikamaja. Asutuse esimene direktor oli Vallo Kalamees. 1986. aasta sügisel alustasid tööd esimesed huvialaringid: foto-, moto-, video- ja elektroonikaring.

Aastal 1993 (?) kolis tehnikamaja aadressile Uus 56 ning võeti kasutusele pool maja vana lasteaiahoone kompleksist (teises majapooles tegutsesid Amori baar ja hiljem kingapood). Aastal 1996 (?) oli kogu maja ringide kasutuses. Huvitegevus oli kõige elavam 1990. aastate keskel. Sel ajal tegutses umbes 20 ringis 30 juhendaja käe all kokku 600–700 inimest. Ringid olid õpilastele tasuta, tegevust rahastas linnavalitsus. Osaleti ka mitmes ringis korraga. Toimusid iga-aastased suvelaagrid, matkad, kevadpäevad, kus ringid näitasid oma saavutusi, ringide õpilased valmistasid torte, kavas oli ka aeroobikaprogramm, fotonäitus, lasti rakette ja sõideti kartidega. Toonastest üritustest on ka dokumentaalvideoid ja muid salvestisi.

Anne Noortekeskuse nimi võeti kasutusele pärast reforme ja koondamisi 2002. aasta sügisel, kui huviringide töö taandati arvukateks mittetulundusühinguteks. Asutuse logo jäi endiseks.

Praegu tegutseb noortekeskus Annelinnas 1968. aastal ehitatud kahekorpuselises lasteaiahoones aadressil Uus 56. Keskuse direktor oli 2012. aasta lõpuni Ahto Külvet. Keskus korraldab mitmesuguseid noorteüritusi, nagu noorte moekonkurss Moeke, noorte amatöörfilmifestival NAFF, noorte seiklusvõistlus ja Infotulv. Keskuses tegutseb ka internetipõhine Noorteraadio.

2018. aastal arvati Anne Noortekeskus Tartu linna hallatava asutusena loodud Tartu Noorsootöö Keskuse alla. Sellega koos muutus ka keskuse sümboolika, k.a logo. Praegu on keskuses avatud noortetuba, kus saab aega veeta, muusikat kuulata, arvutit ja internetti kasutada, samuti lauatennist, -jalgpalli, video- ja lauamänge mängida. Tegutsevad õpilasfirmade mentorprogramm, kokandusklubi ja maailmaklubi. Keskuses asub ka Anne noorte töömaleva staap.

Uus hoone
Eesti Reformierakonna ning Isamaa ja Res Publica Liidu koalitsioonileppes Tartu linna valitsemiseks aastatel 2011–2013 oli kirjas, et Anne Noortekeskusele ehitatakse uus hoone. Keskuse ehituseks tehtud pakkumiste avamise järel 2012. aasta novembris tunnistasid abilinnapead Argo Annuk ja Tiia Teppan aga, et linnavalitsus taganeb sellest plaanist, kuna odavaimgi pakkumine oli kavandatud hinnast 300 000 eurot kallim ning linna omaosaluse määr tõusis üle Euroopa Liidu toetatud projektides tavapärase (ligi 60 protsendini).

Noortekeskuse uue hoone ehitamise toetuseks korraldati Tartus meeleavaldusi ja koosolekuid, samuti loodi Facebooki leht "Jah Anne noortekeskusele" ning koguti veebis toetusallkirju. Meeleavaldusi toetas ka liikumine Aitab Valelikust Poliitikast. Noortekeskuse toetusaktsioonide üks eestvedajaid Henry Narits pälvis 11. detsembril 2012 Tartu linna tänukirja Tartu noorte õiguste kaitsmise eest.

20. detsembril 2012 otsustas Tartu linnavolikogu noortekeskuse uue hoone projektis osalemisest loobuda, selle ehitus kinnitati aga prioriteediks 2014. aastal algava Euroopa Liidu uue eelarveperioodi tõukefondidest raha taotlemisel.

Viited

Välislingid
Anne Noortekeskuse koduleht
Anne Noortekeskus Facebookis
Noorteraadio koduleht
Elina Randoja "Anne noortekeskus kipub käest libisema". Postimees, 14. november 2012.
Marten Juurik "Anne noortekeskuse saaga". Peegel, 2013 (video).

Eesti noortekeskused
Annelinn